Lægen i Birkelse lukker med én dags varsel. Det er endnu uvist, hvad der skal ske med de 1300 patienter, der er tilknyttet klinikken.

Lægeklinikken Jens Holst i Birkelse lukker med en dags varsel. Det bekræfter sektorchef i Region Nordjylland, Henrik Sprøgel overfor TV2/Nord. Henrik Sprøgel siger, at det kommer som noget af en overraskelse, at læge Jens Holst har valgt at lukke sin praksis med så kort varsel. Det vides endnu ikke, hvad der skal ske med de 1300 patienter, der er tilknyttet lægeklinikken i Birkelse. Regionen skal nu opklare, om lægen selv har sørget for at lave en ordning for patienterne, eller om regionen skal overtage opgaven. Læge Jens Holst havde meddelt regionen, at han ville lukke sin klinik 1. september. Regionen og De Praktiserende Lægers Organisation var derfor gået i gang med at finde en læge, der til den tid ville overtage klinikken. Indtil videre er det dog uvist, hvad der skal ske med de 1300 patienter. Det er endnu ikke lykkes at få fat en kommentar fra læge Jens Holst. TV2/Nord følger sagen.